Predkladacia správa

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 354/2006 Z. z., ktorým sa ustanovujú požiadavky na vodu určenú na ľudskú spotrebu a kontrolu kvality vody určenej na ľudskú spotrebu v znení nariadenia vlády Slovenskej republiky č. 496/2010 Z. z. (ďalej len „návrh nariadenia vlády“), sa predkladá na základe Plánu Legislatívnych úloh vlády na rok 2015.

          Návrhom nariadenia vlády sa do právneho poriadku Slovenskej republiky preberá smernica Rady 2013/51/Euratom z 22. októbra 2013, ktorou sa stanovujú požiadavky na ochranu zdravia obyvateľstva vzhľadom na rádioaktívne látky obsiahnuté vo vode určenej na ľudskú spotrebu. 

  Smernica Rady 98/83/ES je transponovaná do právneho poriadku Slovenskej republiky nariadením vlády Slovenskej republiky č. 354/2006 Z. z., ktoré zahŕňa aj rádiologické ukazovatele. Monitoring rádiologických ukazovateľov v pitných vodách sa vykonáva podľa vykonávacieho predpisu, ktorým je vyhláška Ministerstva zdravotníctva Slovenskej republiky č. 528/2007 Z. z.,  ktorou sa ustanovujú podrobnosti o požiadavkách na obmedzenie ožiarenia z prírodného žiarenia. 

Nová smernica Rady 2013/51/Euratom zahrnula do rozsahu svojej pôsobnosti nový rádiologický ukazovateľ radón vrátane produktov jeho premeny s dlhou dobou polpremeny a okrem prírodných rádionuklidov aj umelé rádionuklidy. Monitoring rádiologických ukazovateľov nebude možné vykonávať podľa vyhlášky Ministerstva zdravotníctva Slovenskej republiky č. 528/2007 Z. z., pretože zahŕňa len prírodné rádionuklidy. Z uvedeného dôvodu je potrebné pripraviť novelu nariadenia vlády č. 354/2006 Z. z.

Predkladaný návrh nariadenia vlády nebude mať vplyv na rozpočet verejnej správy, nedochádza ním k zvýšeniu regulačného zaťaženia. Návrh nariadenia vlády Slovenskej republiky nebude mať nepriaznivé sociálne vplyvy, vplyv na životné prostredie ani vplyv na informatizáciu spoločnosti. 

Predložený návrh môže mať dopad na finančný rozpočet fyzických osôb - podnikateľov a právnických osôb, ktoré vyrábajú a dodávajú vodu určenú na ľudskú spotrebu a využívajú vodárenské zdroje na zásobovanie pitnou vodou. V  závislosti od počtu vzoriek pitných vôd, v ktorých bude prekročený limit pre daný rádiologický ukazovateľ budú v súlade s postupom optimalizácie uvedenom v predloženom návrhu vykonané opakované odbery a analýzy vzoriek. 

           Návrh nariadenia vlády bol predmetom medzirezortného pripomienkového konania. Jeho vyhodnotenie je súčasťou predloženého materiálu. Návrh nariadenia vlády sa predkladá na rokovanie Legislatívnej rady vlády Slovenskej republiky bez rozporov.